钦定古今图书集成/明伦汇编/皇极典/第263卷 > 后汉
## 钦定古今图书集成/明伦汇编/皇极典/第263卷 > 后汉

### 光武帝建武六年以日食诏百僚上封事

按《后汉书光武帝本纪》，建武六年九月丙寅晦，日有
食之。冬十月丁丑，诏曰：“吾德薄不明，寇贼为害，彊弱
相陵，元元失所。《诗》云：‘日月告凶，不用其行。永念厥咎，
内疚于心’。其敕公卿举贤良方正各一人，百僚并上
封事，无有隐讳。”

建武七年以日食诏百僚上封事。

按《后汉书光武帝本纪》：“七年三月癸亥晦，日有食之。
诏曰：‘吾德薄，致灾谪见日月，战栗恐惧，夫何言哉！今
方念愆，庶消厥咎。其令有司各修职任，奉遵法度，惠
兹元元’。”百僚各上封事，无有所讳。

### 明帝永平三年以日食诏求直言

按《后汉书明帝本纪》，“永平三年八月壬申晦，日有蚀
之。诏曰：‘朕奉承祖业，无有善政。日月薄蚀，彗孛见天，
水旱不节，稼穑不成，人无宿储，下生愁垫。虽夙夜勤
思，而智能不逮。昔楚庄无灾，以致戒惧；鲁哀祸大，天
不降谴。今之动变，傥尚可救。有司勉思厥职，以匡无
德。古者卿士献诗，百工箴谏，其言事者，靡有所讳’。”
永平八年，以日食诏求直言。

按《后汉书明帝本纪》，八年冬十月壬寅晦，日有食之，
既。诏曰：“朕以无德，奉承大业，而下贻人怨，上动三光，
日食之变，其灾尤大。《春秋图谶》所谓至谴永思，厥咎
在予一人。”群司勉修职事，极言无讳。于是在位者皆
上封事，各言得失。帝览章，深自引咎，乃以所上班示
百官，诏曰：“群僚所言，皆朕之过。人冤不能理，吏黠不”
能禁，而轻用人力，缮修宫宇，出入无节，喜怒过差。昔
应门失守，《关睢》刺世，飞蓬随风，《微子》所叹，永览前戒，
竦然兢惧，徒恐薄德，久而致怠耳。

永平十八年八月章帝即位十一月诏有司各上封
事。

按《后汉书章帝本纪》：永平十八年“八月壬子，即皇帝
位。十一月甲辰晦，日有食之，诏有司各上封事。”

### 和帝永元七年以日食诏百僚各上封事

按《后汉书和帝本纪》：“永元七年夏四月辛亥朔，日有
食之。帝引见公卿，问得失，令将大夫、御史、谒者、博士、
议郎、郎官会廷中，各言封事。”

### 安帝永初二年诏百僚郡国指变以闻

按《后汉书安帝本纪》，永初二年“秋七月戊辰，诏曰：‘昔
在帝王，承天理民，莫不据璇玑玉衡，以齐七政。朕以
不德，遵奉大业，而阴阳差越，变异并见，万民饥流，羌
貊叛戾。夙夜克己忧心，京京间令公卿郡国举贤良
方正，远求博选，开不讳之路，冀得至谋，以鉴不逮。而
所对皆循尚浮言，无卓尔异闻。其百僚及郡国吏人，
有道术明习灾异阴阳之度，璇玑之数者，各使指变
以闻’。”二千石长吏明以诏书，博衍幽隐。朕将亲览，待
以不次，冀获嘉谋，以承天诫。

### 建光元年以地震诏陈得失

按《后汉书安帝本纪》：“建光元年十一月己丑，郡国三
十五地震，或坼裂，诏三公已下各上封事，陈得失。”

### 顺帝阳嘉二年以京师地震诏求直言

按《后汉书顺帝本纪》，阳嘉二年夏四月己亥，京师地
震。五月庚子，诏曰：“朕以不德，统奉鸿业，无以奉顺干
坤，协序阴阳，灾眚屡见，咎征仍臻。地动之异，发自京
师，矜矜祗畏，不知所裁，群公卿士，将何以匡辅不逮，
奉答戒异？异不空设，必有所应。其各悉心直言，厥咎
靡有所讳。”

### 永和元年以灾异诏百僚各上封事

按《后汉书顺帝本纪》：永和元年春正月乙卯，诏曰：“朕
秉政不明，灾眚屡臻，典籍所忌，震食为重。今日变方
远，地摇京师，咎征不虚，必有所应。群公百僚，其各上
封事，指陈得失，靡有所讳。”

### 建康元年八月庚午冲帝即位九月诏百僚皆上封事

按：《后汉书冲帝本纪》：“建康元年八月庚午，即皇帝位。
九月庚戌，诏三公、特进、侯、卿、校尉举贤良方正、幽逸
修道之士各一人，百僚皆上封事。”

### 桓帝建和元年以日食地震诏求直言

按《后汉书桓帝本纪》：建和元年“春正月辛亥朔，日有食之。诏三公、九卿、校尉各言得失。夏四月庚寅，京师
地震。命列侯、将、大夫、御史、谒者、千石、六百石、博士、议
郎、郎官各上封事，指陈得失。”

### 延熹五年以地震诏公卿上封事

按：《后汉书桓帝本纪》：“延熹五年五月乙亥，京师地震，
诏公卿各上封事。”

### 灵帝建宁元年以日食诏百官上封事

按《后汉书灵帝本纪》：建宁元年“五月丁未朔，日有食
之，诏公卿以下各上封事。”

建宁二年以灾异诏百官上封事。

按《后汉书灵帝本纪》：“二年夏四月癸巳，大风雨雹，诏
公卿以下各上封事。”

建宁四年。三月辛酉。诏公卿至六百石各上封事
按《后汉书灵帝本纪》云云。

### 光和六年令群臣各陈政要

按《后汉书。灵帝本纪》。不载。按《册府元龟》。“光和六年
夏旱。七月制书引咎。诏群臣各陈政要，所当施行。”

### 献帝建安十一年魏公下令求言

按《后汉书献帝本纪》，不载。按《魏志武帝本纪》建安
十一年注：“《魏书》载十月乙亥，令曰：‘夫治世御众，建立
辅弼，诫在面从。《诗》称‘听用我谋，庶无大悔’。斯实君臣
恳恳之求也。吾充重任，每惧失中，频年以来，不闻嘉
谋，岂吾开延不勤之咎邪？自今以后，诸掾属治中别
驾，常以月旦各名其失，吾将览焉’。”

### 延康元年魏王下令求言

按《后汉书献帝本纪》，不载按《魏志文帝本纪》，延康
元年秋七月庚辰，令曰：“轩辕有明台之议，放勋有衢
室之问，皆所以广询于下也。百官有司，其务以职尽
规谏，将率陈军法，朝士明制度，牧守申政事，搢绅考
六艺，吾将兼览焉。”